ปวดกรามแบบหน่วงๆตลอดเวลาค่ะ จะรู้สึกมากๆตอนเครียด ตอนแรกเป็นคนนอนกัดฟัน ถ้าเครียดจะกัดฟันโดยไม่รู้ตัว ตอนนี้พยายามไม่กัดแต่กลายเป็นว่ากรามมันเกร็งแทน มีวิธีรักษาเบื้องต้นยังไงบ้างคะ
สวัสดีค่ะ อาการปวดกรามตลอดเวลา น่าจะเกิดจากมีภาวะความผิดปกติและอักเสบของข้อต่อขากรรไกร (Temporomandibular joint disorder) ซึ่งจะมีอาการได้แก่- ปวดบริเวณข้อต่อขากรรไกร หรือบริเวณกล้ามเนื้อที่ใช้ในการเคี้ยว- อ้า หรือหุบปากได้ไม่เต็มที่- เวลาเคลื่อนไหวขากรรไกร แล้วมีเสียงผิดปกติที่ข้อต่อขากรรไกร เช่น เสียงคลิก หรือ เสียงกรุบกรับ- อ้า หุบปาก หรือเคลื่อนไหวขากรรไกรแล้วมีอาการเจ็บหรือปวด- ขากรรไกรค้าง- เจ็บร้าวบริเวณใบหน้าสำหรับสาเหตุที่ทำให้เกิด หากมีการนอนกัดฟัน รวมถึงมีการกัดฟันเวลาเครียดบ่อยๆ ก็จะเป็นปัจจัยที่ทำให้เกิดได้ ส่วนสาเหตุที่เกิดการนอนกัดฟัน ส่วนใหญ่จะเกิดจากปัญหาทางด้านจิตใจ เช่น ความเครียดและความวิตกกังวล หรืออาจมีสาเหตุจากปัญหาที่เกี่ยวข้องกับการนอนหลับ เช่น ภาวะหยุดหายใจขณะนอนหลับ นอกจากนั้นอาจเกิดขึ้นจากความผิดปกติในการกัดฟัน การสบฟัน ฟันหลอ หรือฟันเบี้ยวแนะนำควรไปพบทันตแพทย์เพื่อว่ามีปัญหาของฟันหรือไม่ และจะได้รักษาการนอนกัดฟันค่ะส่วนอาการปวดกราม ก็จะอาศัยการทานยาแก้ปวดลดอักเสบ เช่น ไอบูโพรเฟน ไพรอกซิแคม, ยาคลายกล้ามเนื้อ, ยาคลายกังวล (ซึ่งจะช่วยลดปวด ลดภาวะการกัดเค้นฟันลงได้ด้วย)ส่วนการดูแลตนเองในเบื้องต้น ได้แก่ ไม่เพิ่มแรงเค้นให้ข้อต่อขากรรไกร เช่น การกัดของแข็ง เลือกทานอาหารที่เคี้ยวง่าย ไม่เคี้ยวอาหารชิ้นใหญ่ อาหารที่แข็ง เช่น เนื้อสัตว์ที่เหนียว ถั่วแข็ง อ้อย น้ำแข็ง รวมถึงงดหมากฝรั่ง การประคบร้อนบริเวณที่ปวดบ่อยๆ เป็นต้น และควรจัดการเรื่องเครียดและวิตกกังวลต่างๆ ลง หากมีปัญหาความเครียดมาก อาจปรึกษานักจิตวิทยาหรือจิตแพทย์ค่ะ